Herra forseti . Það er að koma berlega í ljós hvernig þetta liggur : Með því að fella brott stjórnskipulega fyrirvarann hefur Ísland axlað þá þjóðréttarlegu skuldbindingu að innleiða þessar gerðir , þar á meðal reglugerð 713 með öllu því sem henni fylgir . Þessi lagalegi fyrirvari breytir engu um það . Hann hefur ekki hið minnsta gildi út frá þjóðarétti og yrði hvergi tekinn alvarlega . Það blasir við . Hann er einhvers konar leiktjöld til að fela það sem segir í álitsgerð tvímenninganna um að það sé heimildarlaust með öllu að taka upp ákvæði hér í ljósi þess að svo standi á í svipinn , eins og þeir orða það í sinni ágætu greinargerð , að ekki sé fyrir hendi tenging við raforkukerfi Evrópu . Þessar gerðir munu því ( Forseti hringir . ) öðlast lagagildi að þessari þingsályktunartillögu samþykktri og svo geta menn þá ornað sér við að hér sé lagalegur fyrirvari sem ekki nokkur maður mundi ansa nokkurs staðar úti í heimi , hvað þá nokkur dómstóll .